浙东运河

浙东运河，又叫杭甬运河，中国浙江省境内一条运河，西起杭州市滨江区西兴街道，跨过曹娥江，经过绍兴市，东到宁波市镇海区甬江入海口，全长239公里。

运河顶顶早凿个部分是勒拉绍兴市个山阴故水道，春秋时期开始造个。西晋个辰光，会稽内史贺循主持开挖西兴运河，后些来跟曹娥江东面个运河连起来，形成西起钱塘江，东到东海个只运河。南宋建都临安，浙东运河是伊个辰光重要个航运河道。到近代，运河个作用逐渐消失。2002年，浙东运河全线进行改造，2007年底部分通航，到2013年年末通航。

因为浙东地区南高北低，多南北走向个河浜，故咾东西走向个浙东运河会得穿过多条河浜，造仔交交关关碶闸搭仔堰坝设施，跟介多个、各式各样个桥一道是浙东运河个特色。2013年5月份，浙东运河排进第七批全国重点文物保护单位里向，是大运河项目个一部分。2014年，伊同京杭大运河、隋唐大运河一道列进世界遗产名录里向。

 运河走向 
历史浪，浙东运河西起杭州市滨江区西兴街道，往东一路经过萧山区、柯桥区，勒拉钱清街道同钱清江故道交汇。接下来运河向东南进越城区，经过绍兴老城区，勒拉上虞区同曹娥江交汇。箇段从西兴到曹娥江个运河又叫“西兴运河”或者“萧绍运河”。运河勒拉曹娥江东岸分成功两支。北面条又叫“虞余运河”，从曹娥江东岸上虞百官个上堰头一路向东到余姚市曹墅桥连拉姚江。南侧只又叫“四十里河”，从曹娥江出发，勒拉通明坝流进姚江，还有后新河、十八里河咾啥个一道跟咾流。

主航道变成功姚江以后，勒拉丈亭镇分出“慈江”，勒拉宁波市海曙区高桥镇大西坝分出支流叫“西塘河”。干流经姚江搭仔奉化江，勒拉宁波三江口变成功甬江，阿末勒拉镇海区招宝山东面流进东海。慈江么自西向东，勒拉慈城南面貤分出支流“刹子港”，勒拉小西坝联咾姚江；而慈江干流经过化子闸，名字改成功“中大河”，经过江北区搭仔镇海区，流进甬江。西塘河向东到宁波老城望京门，连咾护城河搭仔城里向个河水系，连拉奉化江。宁波箇段造唻内外江平行是生怕外江潮汐，顺带便截弯取直。

21世纪初，改造过个运河从钱塘江三堡船闸出发，改走钱塘江、浦阳江、西小江进老底子个萧绍运河到曹娥江，再往东通过四十里河进姚江，阿末走自然河道到甬江口。

 运河历史 
浙东地区降水充沛，故咾修运河比较便当，弗需要特谓拉人去做，也弗常记录下来。浙东运河个历史可能好追溯到春秋时期个山阴故水道。根据《越绝书》，山阴故水道从范蠡造个山阴大城（大致相当于今朝个绍兴老城）个东郭门出发，到上虞东关练塘，长20.7公里。晋惠帝个辰光，为咾满足农地需要，会稽内史贺循主持修建从钱塘江东岸个西兴到会稽城个西兴运河。箇两条运河加起来，再加浪姚江、甬江咾啥，就是浙东运河。唐朝中叶，江南运河沿线航运一天天旺起来，浙东地方官员主持疏浚浙东运河，增设堰碶设施，开挖新个河道，疏浚鉴湖，让伊变成功运河重要个水源地。

南宋定都临安，宋金对立，导致京杭大运河个航运断开来，浙东运河搭仔江南运河变成功南宋个生命线。在家浪南宋重视对外贸易，庆元府（今朝个宁波）是伊个辰光重要个对外贸易港口，故咾南宋政权特别重视浙东运河，整治过好几趟哉，改善航运条件。根据《嘉泰会稽志》，伊个辰光浙东运河勒拉萧山县搭仔上虞县好通行二百石个船，勒拉山阴县搭仔姚江好通行五百石个船，运河航运条件搭仔繁荣程度侪是伊个天花板。

元朝明朝，官方一直保持对浙东运河个保养维护，浙东运河一直呒没废脱。明朝个辰光，因为老底子拿运河隔开个钱清江淤咾哉，修缮以后萧山曹娥当中个水路弗再畀淤泥堵牢哉。明朝浙江各地海塘个建设搭仔海涂个开发也勒拉运河周边形成交关个湖。清朝，浙东运河勒拉走下坡路，运河沿线个驿传经常性撤销合併，跑个船大小弗过几十石。清末，轮船搭仔萧甬铁路个出现弗断取代浙东运河。中华人民共和国成立以后，浙东运河疏浚过几趟，增设设施方便运输搭仔灌溉。

20世纪末，开发宁波港让重修浙东运河箇桩事体重新畀人想起来。2009年，浙东运河改建工程完工，到2016年1月全线通航500吨级个船。到2020年，内河集装箱吞吐量超过5000只标准箱。

 运河作用 
浙东运河历史浪个作用好大致分成功航运、灌溉、漕运、驿道四只部分。

 航运 
航运是浙东运河重要个功能。因为杭州湾潮水忒猛哉，故咾古代浙东个船经常性走浙东运河去杭州。南宋，浙东运河曾是王朝对外贸易个重要通道，联络海上丝绸之路。外国使节也经常性从宁波登陆，经浙东运河到临安。明代，宁波是接待日本贡船个唯一港口，贡品经浙东运河搭仔京杭大运河好到京师。浙东运河个民间航运同样邪气发达。直到20世纪50年代末，浙东运河浪有发达个短程航运。20世纪80年代，道路条件改善哉，运河个作用纔缩水交关。

 灌溉 
浙东运河个一大重要任务是方便两岸个地浇水。西晋辰光个西兴运河一开始就是为咾灌溉。南朝个辰光造仔4座堰埭，唐代元和十年（815年）造仔运河官塘，完善浙东运河积水排涝个功能。后头个朝代历代修缮运河个设施，方便浇水种地。

 漕运 
浙东是中国古代重要个漕粮征发地区，故咾浙东运河承担漕运个重要任务。唐代开始便是官办个，粮食经浙东运河到西兴，横渡钱塘江，经京杭大运河送到京城。元代实施漕粮海河联运，宁波设立漕粮海运管理机构，浙东运河个漕粮改经宁波（庆元）港走海路。明代走浙东运河个漕运还是邪气发达个。清代咸丰年个辰光改走海路海漕，运河漕运功能废脱。

 驿道 
浙东运河另外一项重要功能是驿道。运河个起点西兴曾有西兴驿，经浙东运河转发各地来往绍兴、宁波、台州个公文。还有递铺，做邮政业务。宋朝，沿运河曾设置12处驿站，明朝开始一步步撤销到只挺西兴驿。光绪三十二年，近代邮政建立取代递铺。宣统三年，清帝退位，驿站撤消。

 重要遗存 
浙东运河沿线有交关相关文化遗迹，有得3隻全国重点文物保护单位，20隻省级文物保护单位，市县级文物保护单位莫牢牢，主要是水利设施、桥梁。运河沿岸也分布有一星受运河影响个古镇。

 水利设施 
因为浙东运河弗得弗横穿多条自然河浜，为咾维持水位稳定，方便两岸农业发展，浙东运河沿线设置有交关水利设施，主要是堰坝、闸门。运河重要个堰坝有杭州市萧山区个永兴闸、上虞个曹娥堰、梁湖堰、通明堰、清水闸，余姚个斗门闸、云楼下坝、宁波市个西渡堰。

 永兴闸俗称龙口闸，勒垃西兴，离开萧山县治10里路，是浙东运河西起点。伊原先是堰坝，万历十五年改成闸，用来挡钱塘江潮水。乃朝有遗迹。
 曹娥堰勒垃曹娥江西岸，离开绍兴府城90里路。原本是闸，乃朝只有堰坝。目前有升船机。
 梁湖堰勒垃曹娥江东岸，沟通曹娥江搭仔四十里河，历史丄曾搬过多趟。现在勒垃梁湖镇外梁湖村，因为杭甬运河改造哉，箇堰坝荒废脱哉。
 通明堰勒垃上虞丰惠镇，附近有北堰、南堰。
 清水闸勒垃上虞蒿坝镇，南宋嘉泰年间造清水闸桥，下头有斗门，後头历代重修。
 斗门闸勒垃余姚市，南宋年间已经有哉，老闸现在留拉，必过弗再用哉，1983年造仔升船机，反映出运河水利设施个演进。
 下坝勒垃余姚市，也叫大江口坝，离开余姚县城40里路，沟通十八里河搭仔姚江，明朝个辰光是宁波到绍兴个必经之路。现在留有遗址，後来造有升船机。
 西渡堰，也叫大西坝，勒垃宁波市海曙区，宋代造个，乃朝隻是明朝正统年间造个，联通姚江到西塘河，是古代明州城进京个重要通道，到现在保存完好。

箇些堰坝乃朝安排勒浙江省第六批文物保护单位里向个“钱塘江与运河运口水利航运设施”、“曹娥江运口水利航运及服务设施”、“通明堰遗址群”、“驿亭——五夫水利航运设施”、“清水闸及管理设施”、“姚江水利航运设施及相关遗产群”等项目进行保护。

 古纤道 

纤道是运河纤夫走个路，勒垃浙东运河各段侪有分布，集中垃萧山、绍兴。浙东运河纤道是唐元和十年（815年）修个，全长近百里路，当中钱清板桥到上谢桥个全长7.5公里个纤道保存比较完整。浙东运河纤道有得单面靠岸、双面临水两种形式，后头隻又好分成实体纤道搭仔石墩纤道。双面临水纤道里向经常性隔一段距离设桥梁跑船，有“白玉长堤”个讲法。

乃朝，勒垃绍兴市境内钱清镇板桥到柯桥街道上谢桥个纤道是第三批全国重点文物保护单位，萧山段纤道、绍兴渔后桥段纤道、绍兴皋埠段纤道、上虞段纤道用“浙东运河古纤道”个项目排进第七批全国重点文物保护单位大运河子项里向。

 古桥 
浙东运河丄古桥多，各式各样。主要个桥形式有半圆拱、七折边拱、马蹄型拱、立交桥咾啥个桥。弗少桥是各级文物保护单位。绍兴市个部分桥梁用绍兴古桥群个名字成为全国重点文物保护单位。

 八字桥勒垃绍兴市越城区，南宋造个，现在个桥1982年加固个。桥跨三条河道，两面各有两条落坡。
 广宁桥勒垃绍兴市越城区，北宋造个，明万历年间造个，是绍兴乃朝顶长个单孔七折拱桥。
 太平桥勒垃绍兴市，万历四十八年造个，咸丰八年重修个，是单孔拱桥搭八孔石梁桥个结合。桥下头有栈道，专家认为是中国早期立交桥个代表。
 泾口大桥勒垃绍兴市柯桥区，是三孔马蹄形拱桥搭三孔石梁桥，现在个桥是清朝宣统年间造个。
 通济桥勒垃余姚市，现在个桥是清朝雍正年间造个，是二墩三跨石拱桥，主要是大主跨，老底子有“浙东第一桥”个讲法。

 古镇 
浙东运河沿线交关城镇侪帮运河密切相关。运河经过个城池有萧山、山阴、会稽、上虞（旧治）、余姚、慈溪（旧治）、宁波，侪专门有得水门来方便船进进出出。现代城市建设么拿运河沿岸城镇老底子个样子也改脱哉，一星古镇倒因为没哪能开发，还有老底子依靠运河发展个样子。

 西兴古镇是浙东运河个西端起点，基本勒明朝定型个，有交交关关“过塘行”经营运河运输业务。
 慈城古县城是原宁波府慈溪县县治，唐开元廿六年造个，保留有典型个江南县城格局。

 其他遗迹 
 西兴过塘行勒垃西兴，承担人货中转业务。伊明代万历年间出现个，清末民初顶繁荣，有得72家半，抗日战争时个辰光衰败个，乃朝部分建筑是浙江省文物保护单位。
 鉴湖勒垃绍兴，东汉开挖个，承担运河蓄水泄洪个功能。南宋仔么圩田，湖区面积缩脱一圈又一圈，逐渐没办法蓄洪。
 平桥水则碑勒垃宁波，明代造个，石碑勒垃水里向个，高头写隻“平”字，是宁波河网个水位观测设施。

 文化影响 
勒拉梁祝里向，梁山伯寻同门师妹祝英台走个就是浙东运河。浙东运河西段因为李白、杜甫、贺知章、王维等四十多位唐朝出名个诗人来过，跟曹娥江、剡溪、天姥山、天台山咾啥一道构成“浙东唐诗之路”。唐代以后又有陆游、范成大、秦观、朱彝尊、鲁迅咾啥个有名气个文人走过浙东运河，留下来弗少作品。1488年，朝鲜官员崔溥因为碰着暴风，漂到中国台州，后些来从宁波经过浙东运河搭仔京杭大运河从北京回到朝鲜，伊拿路浪向看到个写成功《漂海录》，是研究中国明朝个重要资料之一。

 现代开发 
中华人民共和国交通运输部2007年颁布过《全国内河航道与港口布局规划》，里向拿浙东运河-京杭运河定成功长三角航道网络里向个骨干线。

浙东运河个改建是1983年提出个，伊个辰光个改造让伊个通行能力达到40吨。2002年，针对老底子运河个堰坝多，通航吨位小，弗适应现代物流需求个缺点，浙东运河开工改造。改造后个浙东运河标准是四级航道（通行500吨级货轮），西起钱塘江西岸个三堡船闸，经过钱塘江、浦阳江、西小江、曹娥江、四十里河、姚江、甬江，勒拉甬江口进东海。工程拢总造仔130余座桥、8座船闸，改造沿线铁路、公路、受影响个房子搭仔通航标志。2009年9月份完工，是中国大陆历史上单项工程投资规模顶顶大个内河改造建设项目。

 参考 

Category:吴越地理
Category:浙江运河
Category:浙东运河
Category:大运河